## Odluka o izmjenama i dopunama Odluke o konsolidiranim financijskim izvješćima grupe banaka

### NN 149/2005 (19.12.2005.), Odluka o izmjenama i dopunama Odluke o konsolidiranim financijskim izvješćima grupe banaka

# HRVATSKA NARODNA BANKA

**2875**

Na temelju članka 25. i članka 39. stavka 2. pod
i) Zakona o Hrvatskoj narodnoj banci (»Narodne novine«, br.
36/2001.) te članka 94. stavka 3. i članka 96. stavka 4. Zakona o bankama
(»Narodne novine«, br. 84/2002.) guverner Hrvatske
narodne banke donio je 12. prosinca 2005.

## ODLUKU

### O IZMJENAMA I DOPUNAMA ODLUKE O KONSOLIDIRANIM FINANCIJSKIM IZVJEŠĆIMA GRUPE BANAKA

I.

U Odluci o konsolidiranim financijskim
izvješćima grupe banaka (»Narodne novine«, br.
17/2003.) u točki (1) u prvoj alineji brišu se riječi »na temelju članka 94.
stavka 3. Zakona o bankama«. U drugoj alineji brišu se riječi »na temelju
članka 96. Zakona o bankama«.

II.

U točki (2) riječi »Međunarodnim
računovodstvenim standardima« zamjenjuju se riječima »Međunarodnim standardima
financijskog izvještavanja (MSFI)«.

III.

U točki (3) u prvoj alineji, iza riječi
»gubitka« stavlja se zarez, riječ »i« iza zareza briše se, a iza riječi
»bilanca« dodaju se riječi »i konsolidirane izvanbilančne
stavke (statistička izvješća)«.

IV.

U točki (10) briše se druga rečenica. Na kraju
točke (10) iza riječi »iznosom« dodaju se riječi »na dan sastavljanja
obavijesti o sastavu grupe«.

V.

Točka (17) i naslov iznad nje mijenjaju se i
glase:

»Isključenje iz konsolidacije

(17) Podređeno društvo može biti isključeno iz
konsolidacije u sljedećim slučajevima:

• kad je ukupni bilančni iznos toga podređenog
društva manji od 1% ukupnoga bilančnog iznosa nadređene banke; ako nekoliko podređenih
društava ispunjava taj kriterij, ona se izuzimaju iz konsolidacije ako su im
ukupni bilančni iznosi zajedno manji od 1% ukupnoga bilančnog iznosa nadređene
banke;

• ako je stečeno i drži se isključivo s namjerom
da se otuđi u roku od 12 mjeseci od dana stjecanja te uprava aktivno traži
kupca.«

VI.

Točka (18) mijenja se i glasi:

»Društva iz točke (17) ove odluke koja nisu
uključena u konsolidaciju, dužna su nadređenoj banci osigurati informacije za
potrebe izvješćivanja Hrvatske narodne banke.«

VII.

U točki (19) riječi »konsolidiranih financijskih
izvješća« zamjenjuju se riječju »konsolidacije«.

VIII.

Naslov poglavlja III. mijenja se i glasi
»SASTAVLJANJE KONSOLIDIRANIH FINANCIJSKIH IZVJEŠĆA GRUPE BANAKA«.

IX.

U točki (22) iza riječi »gubitka« stavlja se
zarez, riječ »i« iza zareza briše se, a iza riječi »konsolidirana bilanca«
dodaju se riječi »i konsolidirane izvanbilančne
stavke«.

X.

U točki (23) riječi »Međunarodnim
računovodstvenim standardima« zamjenjuju se riječima »Međunarodnim standardima
financijskog izvještavanja«.

XI.

U točki (24) iza riječi »gubitka« stavlja se
zarez, riječ »i« iza zareza briše se, a iza riječi »konsolidirane bilance«
dodaju se riječi »i konsolidiranih izvanbilančnih
stavki«.

XII.

Točka (28) mijenja se i glasi:

»Iznimno od odredaba točaka (22), (24) i (25)
ove odluke Hrvatska narodna banka određuje metodu i datum konsolidacije onda
kada nadređeno društvo provodi dominantan ili značajan utjecaj u smislu točaka
(26) i (27) ove odluke.«

XIII.

Točka (29) mijenja se i glasi:

»(29) Grupa banaka mora poslovati tako da rizici
kojima je izložena ne prelaze granice koje su za banke na pojedinačnoj osnovi
određene Zakonom o bankama i propisima donesenim na temelju tog zakona.«

XIV.

Iza točke (29) dodaju se sljedeće točke:

»(29a) Grupa banaka mora održavati odgovarajuću
razinu jamstvenoga kapitala kako bi osigurala poslovanje u skladu s
ograničenjima koja su za banke na pojedinačnoj osnovi propisana Zakonom o
bankama i propisima donesenim na temelju tog zakona.

(29b) Nadređena je banka dužna kontinuirano
mjeriti, procjenjivati i upravljati svim rizicima kojima je grupa banaka
izložena. Kriterije, načine i postupke mjerenja, procjene i upravljanja
rizicima nadređena je banka dužna propisati svojim općim aktima, koji moraju
biti usklađeni s propisima i standardima struke.

(29c) Grupa banaka kao cjelina mora izračunavati
konsolidirano stanje jamstvenoga kapitala i adekvatnosti kapitala, izloženosti
i ulaganja u kapital i nekretnine te mora postupati u skladu s odredbama o
ograničenjima iz ove odluke i drugim propisima donesenim na temelju Zakona o
bankama.

Jamstveni kapital grupe banaka

(29d) Jamstveni kapital grupe banaka ne smije
biti manji od propisanoga minimalnog iznosa jamstvenoga kapitala za pokriće
kreditnog, tržišnog i ostalih vrsta rizika i propisanoga minimalnog iznosa
jamstvenoga kapitala za pokriće ulaganja u nekretnine i kapital nefinancijskih
institucija.

(29e) Jamstveni kapital grupe banka ne smije
biti manji od propisanoga minimalnog iznosa temeljnoga kapitala za banku. Za izračun
jamstvenoga kapitala grupe banaka primjenjuju se odredbe važeće odluke o
adekvatnosti kapitala banaka.

Adekvatnost kapitala grupe banaka

(29f) Stopa adekvatnosti kapitala grupe banaka mora
iznositi najmanje 10 posto. Na izračun konsolidirane stope adekvatnosti
kapitala grupe banaka na odgovarajući način primjenjuju se odredbe važeće
odluke o adekvatnosti kapitala banaka.«

XV.

Točka (30) mijenja se i glasi:

»Izloženost grupe banaka

(30) Izloženost grupe banaka prema jednoj osobi
izračunava se na temelju bilančnih i izvanbilančnih
stavaka konsolidirane bilance grupe banaka iz poglavlja III. ove odluke. Na
izračun se na odgovarajući način primjenjuju odredbe Zakona o bankama i odredbe
važeće odluke o klasifikaciji plasmana i potencijalnih obveza banaka.«

XVI.

Iza točke (30) dodaju se sljedeće točke:

»(30a) Jednom osobom smatra se i grupa povezanih
osoba s grupom banaka u skladu s odredbama Zakona o bankama.

(30b) Velika izloženost grupe banaka jest
izloženost grupe banaka prema jednoj osobi koja je jednaka ili prelazi 10 posto
jamstvenoga kapitala grupe banaka. Na izračun velike izloženosti grupe banaka
na odgovarajući se način primjenjuju odredbe Zakona o bankama i odredbe važeće
odluke o klasifikaciji plasmana i potencijalnih obveza banaka.

(30c) Izloženost grupe banaka prema jednoj osobi
ne smije prelaziti 25 posto jamstvenoga kapitala grupe banaka.

(30d) Iznimno od odredaba točke (30c) ove
odluke, izloženost grupe banaka prema osobi koja je član grupe banaka, a nije
uključena u konsolidirana financijska izvješća grupe banaka primjenom metode
potpune konsolidacije ne smije prelaziti 10 posto jamstvenoga kapitala grupe
banaka.

(30e) Izloženost grupe banaka prema osobi koja je
član grupe banaka i uključena je u konsolidirana financijska izvješća grupe
banaka primjenom metode potpune konsolidacije, ali čiju zakonitost i pravilnost
poslovanja Hrvatska narodna banka nije ovlaštena ocjenjivati, niti nalagati
mjere za otklanjanje utvrđenih nezakonitosti i nepravilnosti, ne smije
prelaziti 10 posto jamstvenoga kapitala grupe banaka.

(30f) Ukupna izloženost grupe banaka prema
osobama iz točaka (30d) i (30e) ove odluke i ostalim osobama iz članka 75.
stavka (2) Zakona o bankama ne smije zajedno prelaziti 20 posto jamstvenoga
kapitala grupe banaka.

(30g) Zbroj svih velikih izloženosti grupe
banaka ne smije prelaziti 600 posto jamstvenoga kapitala grupe banaka.«

XVII.

Točka (31) mijenja se i glasi:

»Ulaganja grupe banaka u kapital i nekretnine

(31) Ukupna ulaganja grupe banaka u zemljište,
zgrade, opremu i uređenje poslovnog prostora ne smiju prelaziti 40 posto
jamstvenoga kapitala grupe banaka.«

XVIII.

Iza točke (31) dodaju se sljedeće točke:

»(31a) Ukupna ulaganja grupe banaka u kapital
nefinancijskih institucija ne smiju prelaziti 30 posto jamstvenoga kapitala
grupe banaka.

(31b) Ulaganja grupe banaka u kapital jedne
nefinancijske institucije ne smiju prelaziti 15 posto jamstvenoga kapitala
grupe banaka.

(31c) U izračun koji se odnosi na ograničenja
ulaganja iz točaka (31a) i (31b) ulaze i društva za pomoćne bankovne usluge
čiju zakonitost i pravilnost poslovanja Hrvatska narodna banka nije ovlaštena
ocjenjivati, niti nalagati mjere za otklanjanje utvrđenih nezakonitosti i
nepravilnosti.

(31d) Vrijednost ulaganja grupe banaka u kapital
i nekretnine izračunava se na temelju konsolidiranih financijskih izvješća
grupe banaka iz poglavlja III. ove odluke.«

XIX.

Točka (40) mijenja se i glasi:

»Nadređena banka sastavlja obavijest o sastavu
grupe banaka i cijele grupe prema stanju na dan 31. prosinca prethodne godine i
dostavlja je Hrvatskoj narodnoj banci u pisanom obliku i na magnetnom mediju do
31. siječnja tekuće godine.«

XX.

Točka (43) mijenja se i glasi:

»Nadređena banka u grupi banaka mora dostavljati
Hrvatskoj narodnoj banci sljedeća financijska izvješća grupe banaka:

• nerevidirana konsolidirana statistička
izvješća sastavljena na način određen u poglavlju III. ove odluke, sa stanjem
na dan 30. lipnja tekuće godine i u obliku propisanom važećom odlukom o
statističkom izvješću za banke, kao i

• nerevidirana konsolidirana nadzorna izvješća
sa stanjem na dan 30. lipnja tekuće godine u obliku propisanom odgovarajućim
odlukama i uputama Hrvatske narodne banke.

Navedena izvješća trebaju se dostaviti Hrvatskoj
narodnoj banci do 30. rujna tekuće godine.«

XXI.

Točka (44) mijenja se i glasi:

»Nadređena banka u grupi banaka mora dostavljati
Hrvatskoj narodnoj banci sljedeća financijska izvješća grupe banaka:

• revidirana konsolidirana statistička izvješća
sa stanjem na dan 31. prosinca sastavljena na način određen u poglavlju III.
ove odluke, u obliku propisanom važećom odlukom o statističkom izvješću za
banke, kao i prema sadržaju propisanom odlukom o opsegu i sadržaju revizije;

• revidirana konsolidirana nadzorna izvješća sa
stanjem na dan 31. prosinca u obliku propisanom odgovarajućim odlukama i
uputama Hrvatske narodne banke, kao i prema sadržaju propisanom odlukom o
opsegu i sadržaju revizije.

Navedena izvješća trebaju se dostaviti Hrvatskoj
narodnoj banci do 30. travnja tekuće godine.«

XXII.

Točka (45) mijenja se i glasi:

»Nadređena banka u grupi banaka dužna je uz
izvješća iz točaka (43) i (44) ove odluke sastaviti i dostaviti Hrvatskoj
narodnoj banci u pisanom obliku i na magnetnom mediju prilog koji sadrži
informacije o konsolidaciji grupe banaka kao i specifikaciju eliminacijskih
stavki i konsolidacijskih razlika.«

XXIII.

Financijska izvješća sa stanjem na dan 31.
prosinca 2005. godine sastavljat će se prema odredbama Odluke o konsolidiranim
izvješćima grupe banaka (»Narodne novine«, broj 17/03).

Ova odluka stupa na snagu osam dana od dana
objave u »Narodnim novinama«.

O.br: 475-020/12-05/ŽR

Zagreb, 12. prosinca 2005.

Guverner

Hrvatske narodne banke

**dr****. sc. Željko Rohatinski**, v. r.

Odluka, NN 149/2005-2875